FI Euroopan unionin virallinen lehti L 73/107

KOMISSION TÄYTÄNTÖÖNPANOPÄÄTÖS (EU) 2016/398,

annettu 16 päivänä maaliskuuta 2016,

luvan antamisesta UV-käsitellyn leivän saattamiseksi markkinoille uuselintarvikkeena Euroopan parlamentin ja neuvoston asetuksen (EY) N:o 258/97 mukaisesti

(tiedoksiannettu numerolla C(2016) 1527)

(Ainoastaan ruotsinkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,

sekä katsoo seuraavaa:

(1) UV-käsittelyssä käytettävien laitteiden valmistaja Viasolde AB esitti 12 päivänä helmikuuta 2014 Suomen toimivaltaisille viranomaisille hakemuksen ultraviolettikäsitellyn leivän saattamisesta markkinoille asetuksen (EU) N:o 258/97 1 artiklan 2 kohdan f alakohdassa tarkoitettuna uuselintarvikkeena. UV-käsittelyn tarkoituksena on lisätä leivän D-vitamiinipitoisuutta, ja käsitelty leipä poikkeaisi ravintoarvoltaan merkittävästi tavanomaisin menetelmin leivotusta leivästä.

(2) Suomen toimivaltainen elintarvikkeiden arviointielin antoi 14 päivänä maaliskuuta 2014 ensiarvioraporttinsa. Raportissaan se tuli siihen tulokseen, että UV-käsitelty leipä täyttää asetuksen (EY) N:o 258/97 3 artiklan 1 kohdassa uuselintarvikkeille asetetut arviointiperusteet.

(3) Komissio toimitti ensiarvioraportin muille jäsenvaltioille 19 päivänä maaliskuuta 2014.

(4) Asiasta esitettiin perusteltuja muistutuksia asetuksen (EY) N:o 258/97 6 artiklan 4 kohdan ensimmäisessä alakohdassa asetetussa 60 päivän määräajassa.

(5) Komissio pyysi 13 päivänä marraskuuta 2014 Euroopan elintarviketurvallisuusviranomaista, jäljempänä ’elintarviketurvallisuusviranomainen’, tekemään lisäarvioinnin UV-käsitellystä leivästä uuselintarvikkeena asetuksen (EY) N:o 258/97 mukaisesti.

(6) Elintarviketurvallisuusviranomainen esitti 11 päivänä kesäkuuta 2015 tieteellisen lausuntonsa UV-käsitellyn leivän turvallisuudesta uuselintarvikkeena (2), ja sen päätelmien mukaan leipä, jonka D2-vitamiinipitoisuutta on lisätty UV-käsittelyn avulla, on turvallista ehdotetuissa käyttöolosuhteissa.

(7) Lausunto antaa riittävät perusteet vahvistaa, että UV-käsitelty leipä uuselintarvikkeena täyttää asetuksen (EY) N:o 258/97 3 artiklan 1 kohdassa vahvistetut perusteet.

(8) Euroopan parlamentin ja neuvoston asetuksessa (EY) N:o 1925/2006 (3) säädetään vaatimuksista, jotka koskevat vitamiinien, kivennäisaineiden ja eräiden muiden aineiden lisäämistä elintarvikkeisiin. UV-käsitellyn leivän käytölle olisi myönnettävä lupa, sanotun kuitenkaan rajoittamatta kyseisen lainsäädännön vaatimusten soveltamista.

(9) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

UV-käsitelty leipä, sellaisena kuin se on määritelty liitteessä I, voidaan saattaa unionin markkinoille uuselintarvikkeena, kun D2-vitamiinin määrä on enintään 3 μg/100 g, sanotun kuitenkaan rajoittamatta asetuksen (EY) N:o 1925/2006 säännösten soveltamista.

2 artikla

Pakkausmerkintöihin on lisättävä maininta siitä, että elintarvike ”sisältää UV-käsittelyllä tuotettua D-vitamiinia”.

3 artikla

Tämä päätös on osoitettu yritykselle Viasolde AB, Dalstigen 4, 262 63, Ängelholm, Ruotsi.

Tehty Brysselissä 16 päivänä maaliskuuta 2016. Komission puolesta Vytenis ANDRIUKAITIS Komission jäsen

(1) EYVL L 43, 14.2.1997, s. 1.

(2) EFSA Journal (2015); 13(7):4148.

(3) Euroopan parlamentin ja neuvoston asetus (EY) N:o 1925/2006, annettu 20 päivänä joulukuuta 2006, vitamiinien, kivennäisaineiden ja eräiden muiden aineiden lisäämisestä elintarvikkeisiin (EUVL L 404, 30.12.2006, s. 26).